b'\n_START_ARTICLE_\nJadvyga Katinait\xc4\x97-Matuliauskien\xc4\x97\n_START_SECTION_\nBiografija\n_START_PARAGRAPH_\nJadvyga Katinait\xc4\x97 gim\xc4\x97 Did\xc5\xbeialaukio kaime, Utenos rajone. 1939\xe2\x80\x931945\xc2\xa0m. mok\xc4\x97si ir baig\xc4\x97 Utenos \xe2\x80\x9eSaul\xc4\x97s\xe2\x80\x9c gimnazij\xc4\x85. 1945\xe2\x80\x931950\xc2\xa0m. studijavo ir baig\xc4\x97 Vilniaus universiteto, Istorijos ir filologijos fakulteto, Muzeologijos skyri\xc5\xb3. Nuo 1950 iki 1971\xc2\xa0m. Jadvyga Katinait\xc4\x97-Matuliauskien\xc4\x97 dirbo Lietuvos dail\xc4\x97s muziejaus Taikomosios dail\xc4\x97s skyriuje. Pareng\xc4\x97 ir publikavo menotyrinius straipsnius taikomosios dail\xc4\x97s temomis, skait\xc4\x97 vie\xc5\xa1\xc4\x85sias paskaitas Vilniaus universitete, reng\xc4\x97 taikomosios dail\xc4\x97s parodas, dalyvavo mokslin\xc4\x97se muziejaus ekspedicijose meno paminklams tirti ir registruoti. Mokslini\xc5\xb3 ekspedicij\xc5\xb3 metu surinkti unikal\xc5\xabs taikomosios dail\xc4\x97s objektai, buvo i\xc5\xa1saugoti nuo i\xc5\xa1nykimo, suregistruoti, susisteminti ir papild\xc4\x97 Lietuvos dail\xc4\x97s muziejaus fondus. 1951\xe2\x80\x931959\xc2\xa0m., 1968\xe2\x80\x931971\xc2\xa0m. buvo Lietuvos dail\xc4\x97s muziejaus Taikomosios dail\xc4\x97s skyriaus ved\xc4\x97ja. Nuo studij\xc5\xb3 laik\xc5\xb3 dail\xc4\x97tyrinink\xc4\x97 palaik\xc4\x97 draugi\xc5\xa1kus ir bi\xc4\x8diuli\xc5\xa1kus ry\xc5\xa1ius su Zita \xc5\xbdemaityte ir Anastazija Ka\xc5\xa1inskaite. Mir\xc4\x97\xc2\xa01971\xc2\xa0m.\xc2\xa0kovo 26\xc2\xa0d. Vilniuje, palaidota\xc2\xa0Rokanti\xc5\xa1ki\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nSistemino ir tyrin\xc4\x97jo lietuvi\xc5\xb3 taikomosios dail\xc4\x97s palikim\xc4\x85, daugiausia\xc2\xa0\xe2\x80\x93 Kontu\xc5\xa1o (Slucko) juostas ir senuosius Lietuvos koklius. 1949\xc2\xa0m. katalogavo ir sistemino taikomosios dail\xc4\x97s palikim\xc4\x85 Vilniaus kra\xc5\xa1totyros muziejuje. 1950\xc2\xa0m. prad\xc4\x97jo dirbti Lietuvos dail\xc4\x97s muziejaus Taikomosios dail\xc4\x97s skyriuje. 1951\xe2\x80\x931959\xc2\xa0m. Jadvyga Katinait\xc4\x97 \xc4\x97jo skyriaus ved\xc4\x97jos pareigas, inventorino muziejuje saugomus eksponatus, tekstil\xc4\x97s ir porceliano rinkiniams sudar\xc4\x97 mokslines kartotekas. Nuo 1963 m. Jadvyga Katinait\xc4\x97 dirbo vyr. moksline bendradarbe, tyrin\xc4\x97jo keramikos ir tekstil\xc4\x97s rinkinius Istorijos-etnografijos muziejuje (dabar Lietuvos nacionaliniame muziejuje), Vilniaus kra\xc5\xa1totyros muziejuje, Kauno istoriniame ir Nacionaliniame Mikalojaus Konstantino \xc4\x8ciurlionio dail\xc4\x97s muziejuje, \xc5\xa0iauli\xc5\xb3 bei Trak\xc5\xb3 kra\xc5\xa1totyros muziejuose. Rinko archyvinius duomenis Lietuvos Moksl\xc5\xb3 Akademijos bibliotekos rankra\xc5\xa1\xc4\x8di\xc5\xb3 skyriuje, Valstybiniame centriniame archyve, padar\xc4\x97 kelis \xc5\xa1imtus istorini\xc5\xb3 i\xc5\xa1ra\xc5\xa1\xc5\xb3 apie tekstil\xc4\x99 ir keramik\xc4\x85, apie XVI-XVIII a. senuosius Lietuvos koklius ir amatinink\xc5\xb3 cechus. Padar\xc4\x97 \xc5\xa1ios srities eksponat\xc5\xb3 pie\xc5\xa1ini\xc5\xb3 ir fotografij\xc5\xb3, dokumentavo ir katalogavo Katedros gobelenus bei liturginius r\xc5\xabbus, saugomus Lietuvos dail\xc4\x97s muziejuje ir Lietuvos nacionaliniame muziejuje.\n_START_SECTION_\nMuziejin\xc4\x97 veikla\n_START_PARAGRAPH_\n1956\xc2\xa0m. muziejinink\xc4\x97 pareng\xc4\x97 ir susistemino taikomosios dail\xc4\x97s ekspozicij\xc4\x85 Vilniaus paveiksl\xc5\xb3 galerijoje, para\xc5\xa1\xc4\x97 i\xc5\xa1samias mokslines anotacijas, 1958\xc2\xa0m. pareng\xc4\x97 XVI-XIX am\xc5\xbeiaus \xc5\xa1ilkini\xc5\xb3 audini\xc5\xb3 ir keramikos ekspozicijas, para\xc5\xa1\xc4\x97 j\xc5\xb3 apra\xc5\xa1us. Reng\xc4\x97 taikomosios dail\xc4\x97s kilnojam\xc4\x85sias parodas, teik\xc4\x97 konsultacijas. 1959\xc2\xa0m. dalyvavo jungtin\xc4\x97je liaudies meno, vaizduojamosios ir taikomosios dail\xc4\x97s ap\xc5\xbevalgin\xc4\x97je ekspedicijoje, registravo taikomosios dail\xc4\x97s k\xc5\xabrinius. Ekspedicij\xc5\xb3 metu surinkti eksponatai papild\xc4\x97 muziejaus taikomosios dail\xc4\x97s ir liaudies meno rinkinius. 1960\xe2\x80\x931962\xc2\xa0m. muziejinink\xc4\x97 Jadvyga Katinait\xc4\x97-Matuliauskien\xc4\x97 vadovavo ir aktyviai dirbo jungtin\xc4\x97se Kult\xc5\xabros ministerijos ir dail\xc4\x97s muziejaus etnografin\xc4\x97se ekspedicijose Lietuvos meno paminklams tirti ir registruoti. Pareng\xc4\x97 parod\xc5\xb3 katalogus \xe2\x80\x9eSenieji Lietuvos kokliai\xe2\x80\x9c(1960\xc2\xa0m.) ir \xe2\x80\x9eSlucko juostos\xe2\x80\x9c (1962\xc2\xa0m.). 1968\xe2\x80\x931971\xc2\xa0m. vadovavo Lietuvos dail\xc4\x97s muziejaus Taikomosios dail\xc4\x97s skyriui.\n_START_SECTION_\nSkaitytos paskaitos\n_START_PARAGRAPH_\nMuziejinink\xc4\x97 Jadvyga Katinait\xc4\x97-Matuliauskien\xc4\x97 pareng\xc4\x97 ir skait\xc4\x97 vie\xc5\xa1asias paskaitas Vilniaus Universitete: \xe2\x80\x9eRembrandtas, jo gyvenimas ir k\xc5\xabryba\xe2\x80\x9c, \xe2\x80\x9eDailininkas Vasilijus Polenovas\xc2\xa0 (1844\xe2\x80\x931927)\xe2\x80\x9c, \xe2\x80\x9eLietuvi\xc5\xb3 taikomoji dekoratyvin\xc4\x97 dail\xc4\x97\xe2\x80\x9c, \xe2\x80\x9eTaikomoji dail\xc4\x97 ir buitis\xe2\x80\x9c, \xe2\x80\x9eM\xc5\xabs\xc5\xb3 buitis turi b\xc5\xabti gra\xc5\xbei\xe2\x80\x9c, \xe2\x80\x9eTaikomosios dail\xc4\x97s sritys ir j\xc5\xb3 specifika\xe2\x80\x9c. Paskait\xc5\xb3 metu buvo siekiama puosel\xc4\x97ti Lietuvos kult\xc5\xabros paveld\xc4\x85, skatinti akademin\xc4\x97s visuomen\xc4\x97s susidom\xc4\x97jim\xc4\x85 Lietuvos muziejuose saugomais etnografiniais, archeologiniais ir istoriniais eksponatais, populiarinti etnografin\xc4\x97se ekspedicijose surinkt\xc4\x85 lietuvi\xc5\xb3 taikomosios dail\xc4\x97s palikim\xc4\x85.\n_START_SECTION_\nMuziejinink\xc4\x97s \xc5\xa1eima\n_START_PARAGRAPH_\n1961 metais, per \xc5\xa0v. Kal\xc4\x97das, Jadvyga Katinait\xc4\x97 i\xc5\xa1tek\xc4\x97jo u\xc5\xbe dailininko Adomo Matuliausko vyresniojo. \xc5\xa0eimoje gim\xc4\x97 trys vaikai: s\xc5\xabnus Adomas Matuliauskas (1963), ir dvi dukros, Birut\xc4\x97 (1965) ir J\xc5\xabrat\xc4\x97 (1968).'